Elín Albertsdóttir skrifar 22. nóvember 2014 12:00 Stefán Jakobsson hefur vakið mikla athygli með hljómsveitinni Dimmu . Hann er menntaður þroskaþjálfi en hefur starfað sem leiðsögumaður í Mývatnssveit . Hann hefur þrisvar sungið fyrir ferðamenn í Lofthelli en það fylgir þó ekki í pakkanum , heldur óvænt uppákoma . visir / Ernir Stefán Jakobsson er rokkari af lífi og sál . Hann er söngvari hljómsveitarinnar Dimmu en vakti mikla athygli er hann flutti lagið Gaggó Vest í þættinum Óskalög þjóðarinnar . Stefán hefur sterka og kraftmikla rödd sem eftir er tekið um þessar mundir . Stefán segist hafa fengið ótrúlega mikil viðbrögð eftir að hann flutti lagið Gaggó Vest . „ Fólk á öllum aldri hefur hrósað mér , meira að segja einn 88 ára , “ segir hann . „ Það var einstakur heiður fyrir mig að fá að syngja þetta lag en Eiríkur Hauksson hefur alltaf verið mér fyrirmynd . “ Stefán er sífellt á ferðalögum , hann býr í Reykjahlíð í Mývatnssveit þar sem hann er alinn upp en þvælist um landið til að syngja á hinum ýmsu uppákomum og tónleikum . „ Ég bjó í Reykjavík en réð mig sem leiðsögumann fyrir erlenda ferðamenn í Mývatnssveit síðastliðið sumar og hef ílengst þar . Mér líkar starfið vel og langar til að vinna við það áfram , “ segir Stefán en hann og sambýliskona hans , Hilda Kristjánsdóttir þjóðfræðingur , eiga fjögur börn á aldrinum 15 , 8 , 4 ára og ársgamalt . „ Það versta er að ómögulegt er að fá íbúð á þessu svæði og þess vegna þurftum við að flytja í gamla herbergið mitt hjá foreldrum mínum . Það getur stundum verið erfitt en við látum þetta ganga , “ útskýrir hann . Með athyglisbrest Þegar Stefán er spurður um tónlistarhæfileikana segir hann þá koma frá foreldrum sínum . „ Pabbi lék á bassa með hljómsveitinni Vogabandinu . Þeir félagarnir spiluðu Geirmund , Tom Jones og þess háttar músik á böllum í nærsveitinni . Þegar bandið æfði fylgdist ég með af mikilli athygli . Mamma syngur í kórum en föðurbróðir minn er Jón Stefánsson , organisti og kórstjóri í Langholtskirkju . Það er mikið sungið í minni fjölskyldu . Á ættarmótum þarf ekki að panta skemmtikrafta því við sjáum um alla tónlistina sjálf . Sjálfur byrjaði ég óvart að syngja . Ætlaði aldrei að vera söngvari heldur bassaleikari eins og pabbi . Við vorum nokkrar frændur , þá smápollar , sem stofnuðum hljómsveit . Ég fór í tónlistarskólann en þar var ekki í boði að læra á bassa , einungis lúður eða saxófón . Þegar nýr skólastjóri tók við tónlistarskólanum , Garðar Karlsson , komu aðrar áherslur . Hann setti upp skólahljómsveit og leyfði okkur að spila þá tónlist sem við hlustuðum á . Ég hafði engan áhuga á að lesa nótur og Garðar var ekki eins harður á slíku námi og fyrirrennari hans . Ég var með athyglisbrest og Garðar bjó til námskerfi sem hentaði mér og virkjaði um leið tónlistaráhugann . Ég datt út úr tónlistarnáminu hjá fyrrverandi skólastjóra vegna kröfunnar um að læra nótur . Það var reyndar fyrir tilviljun að ég heyrði Garðar ræða um stefnu sína í tónlistarnáminu sem varð til þess að ég ákvað að fara aftur í skólann . Þorði samt ekki að segja foreldrum mínum það strax þar sem ég hafði skrópað mig frá fyrra námi . Garðar kenndi mér að það þarf ekki að gera fullt af leiðinlegum hlutum til að gera eitthvað skemmtilegt . “ Pólitík í söngkeppni Stefán er fæddur árið 1980 en eftir grunnskóla lá leið hans í Verkmenntaskólann á Akureyri . Hann stofnaði pönkband á Akureyri með félögum sínum og lék á bassa . Þegar kom að mikilvægum tónleikum veiktist söngvari hljómsveitarinnar . „ Við vorum búnir að semja frábær lög að eigin áliti og ekki tilbúnir til að hætta við tónleikana . Það varð úr að ég söng og lék á trommur og við fengum félaga okkar til að taka bassann . Eftir tónleikana kom maður til mín og sagði mér að sleppa trommukjuðanum og halda mig við sönginn . Þetta kom á óvart og varð til þess að ég skráði mig í Söngkeppni framhaldsskólana . Ég náði þriðja sæti af fimmtán og var sáttur við úrslitin . Þau efldu sjálfstraustið . Ég tók aftur þátt árið 2003 og vann keppnina fyrir minn skóla . Stóra keppnin var þá í fyrsta skipti haldin á Akureyri . Það var Menntaskólinn á Akureyri sem vann keppnina en mörgum fannst mjög súrt að ég kæmist ekki á blað . Ég frétti það síðar að dómnefndinni hefði þótt það ótækt að hafa báða skólana á Akureyri í verðlaunasætum þegar keppnin væri haldin í bænum . Þetta var sem sagt ákveðin pólitík , “ segir Stefán en telur að öll umræðan sem skapaðist í kringum þessa keppni hafi orðið honum til framdráttar á tónlistarsviðinu . Stefán vill ekki kalla sig tískufrík en hann hefur gaman af því að klæða sig upp á sviði og gengur með mikið af skartgripum . Vísir / Ernir Kallaður á Alþingi Stefán var á þessum tíma í hljómsveit sem nefnist Douglas Wilson sem gaf út hljómplötuna Stuck in a World árið 2005 . Næsta hljómsveit hét Alþingi en hún var kölluð á Alþingi þar sem lesið var yfir þessum ungu tónlistarmönnum . Ekki var leyfilegt að nota þetta nafn á hljómsveit . „ Við notuðum bjölluhljóm Alþingis á plötunni og vildum að Sólveig Pétursdóttir , þáverandi forseti þingsins , væri titluð sem hljóðfæraleikari . Það mátti ekki heldur . Við breyttum því nafninu í Þingtak . Þessi hljómsveit var ekki heldur langlíf , meðlimir fóru allir hver í sína áttina . Á vormánuðum 2011 var mér boðið að syngja með Dimmu . Við fórum strax í það að gefa út plötu . Síðan ég byrjaði höfum við gefið út smáskífu og tvær breiðskífur , Myrkraverk og Vélráð . Við vorum fyrsta þungarokksveitin sem hélt tónleika í Hörpu og höfum fyllt hana fimm sinnum , “ segir kappinn stoltur . Stefán segir að það sé nokkur aldursmunur á honum og hinum meðlimum Dimmu , það eru bræðurnar Silli og Ingó Geirdal og Birgir Jónsson . Ingó er einnig þekktur sem töframaður , Birgir er aðstoðarforstjóri Wow air og Silli er landsliðsmeistari í hljóði , hefur unnið með Sigurrós og Of Monster and Mens . „ Þessir strákar hlustuðu á Black Sabbath og Alice Cooper í uppvextinum á meðan ég hlustaði á Michael Jackson og Queen . Það tók því smá tíma að slípa bandið en það small saman með fyrstu plötunni okkar . Við erum búnir að vinna eins og hestar og leikum aðeins eigin lög . Dimma mun hita upp fyrir Slash í Laugardalshöll 6. desember sem er virkilega spennandi , “ segir Stefán , sem er lærður þroskaþjálfi en hefur þess utan starfað sem leiðsögumaður hjá Saga Travel . Stefán hefur reyndar komið víða við . Var með í Led Zeppelin , U2 og Meatloaf sýningunum . „ Ég hef verið heppinn með verkefni og haft nóg að gera . Á döfinni er Bítlasýning og síðan Guns and Roses . Ég og vinur minn , Andri Ívarsson , erum með síðu á Facebook sem heitir Föstudagslögin sem virkar þannig að við hittumst á föstudögum , tökum upp lag á símann okkar og setjum á vegginn . Í framhaldi af því höfum við verið beðnir að troða upp í afmælum , brúðkaupum og starfsmannapartíum . “ Frá Airwaves í Lofthelli Stefán hefur ekki unnið við þroskaþjálfun í nokkurn tíma . Þegar hann er spurður af hverju hann hafi menntað sig á því sviði , svarar hann . „ Ég hef alltaf haft áhuga á fólki . Þroskaþjálfun er áhugavert starf en það er ekkert sérstaklega gaman að fá launaseðilinn . Ég var að vinna með einhverfum börnum sem var krefjandi starf og oft erfitt . Að sama skapi ánægjulegt þegar maður sá árangur . Leiðsögumannastarfið er virkilega skemmtilegt . Ég hef farið með ferðamenn í Lofthelli í Mývatnssveit , tvær ferðir á dag í allt sumar . Svo eru vetrarferðir alltaf að aukast . Þetta er þægilegt starf með músíkinni , “ segir Stefán . Hann segist aðspurður hafa sungið í hellinum . „ Jú , það hefur gerst þrisvar . Ég söng Sofðu unga ástin mín og það vakti mikla lukku hjá ferðamönnum þótt þeir hafi ekki skilið textann . Það var sömuleiðis sérstakt þegar ástralskir ferðamenn komu um daginn en þeir höfðu líka verið á Airwaves . Þeir horfðu lengi á mig og spurðu loks hvort ég væri þungarokkssöngvari . Þeim fannst mjög skrítið að sjá þarna sama manninn og þau höfðu séð syngja á tónleikum . “ Stefán syngur ekki fleiri lög í Óskalögum þjóðarinnar . Hann segir að RÚV verði í vandræðum komist Gaggó Vest áfram í keppninni þar sem Slash-tónleikarnir verði sama kvöld og úrslit þáttarins . „ Þá verður maður bara að finna lausn á því , “ segir Stefán en hann hefur ekki áður tekið þátt í söngva - eða hæfileikakeppni í sjónvarpi og afþakkaði að syngja í undankeppni Eurovision . „ Ætli ég sé ekki sannur rokkari í uppreisn . Ég myndi þó eflaust skoða málið ef lagið hentaði mér fullkomlega . “ Það vekur athygli að Stefán er hlaðinn skartgripum . Hann segist bera gripi frá Inga í Sign sem sé í miklu uppáhaldi . „ Ingi er eftirsóttur hönnuður og ég veit að Yoko Ono og fleira frægt fólk hefur dálæti á skartgripum hans . Ég er ekki tískufrík en vil vera ákveðinn karakter á sviðinu með Dimmu . Frænka mín , Selma Ragnarsdóttir kjólameistari , hefur hannað á mig ýmsan fatnað , indíanapils , brynju og fleira sem ég hef notað á tónleikum . Ég er heldur ekkert feiminn við að mála mig fyrir sviðið . Heima er ég svo bara á gúmmískónum og vinnugallanum , “ segir rokkarinn . Jólasveinn í Dimmuborgum „ Ég er eins og sjómennirnir , mikið í burtu . Þegar ég kem heim reyni ég að bæta börnunum mínum það upp með því að gera eitthvað skemmtilegt . Í sumar fór ég með átta ára dóttur mína í útilegu , við bjuggum okkur til tjald og borðuðum kúrekamat . Það fannst henni spennandi , “ segir Stefán , sem hefur leikið Þvörusleiki í leikritinu Jólasveinarnir í Dimmuborgum og verður Askasleikir í desember . Þá hefur hann sett upp samverustund á Þorláksmessu þar sem hæfileikaríkt fólk úr Mývatnssveit kemur saman og syngur . „ Þá fer maður í jólaskapið , “ segir Stefán sem skýtur alltaf rjúpur í jólamatinn og hefur gert frá því hann var fimmtán ára .